Papersnake/gushiwen huggingface dataset:
贺晚生子
李刘（宋代）

商瞿五十子何迟，佳气充闾庆可知。
喜溢麟生天上日，梦回虎堕月中时。
犀钱{左月右卷下换贝}送沾佳客，麝颗轻涂付侍儿。
英物从来声自别，试啼容我一听之。
送朱叔赐赴闽中暮府二首
吕祖谦（宋代）

路逢十客九衿首，半是同窗旧弟兄。
最忆市桥灯火静，巷南巷北读书声。
会览亭三首 其二
张嵲（宋代）

野岸平林对郡城，登临领要在斯亭。江吞荆楚流空阔，山入兴洋翠杳冥。

岁晚云烟昏近甸，沙晴鸥鹭满前汀。杖藜竟日穷心赏，犹自羁愁未肯醒。
题李公麟山庄图
苏辙（宋代）

白龙昼饮潭，修尾挂石壁。幽人欲下看，雨雹晴相射。
冷斋
张明中（宋代）

雨湿桑枢夜不关，北窗谁更肯遮阑。
冷侵砚滴浑无润，冻折诗遮未系寒。
万里云容同水墨，四垂檐溜欲琅玕。
梅花枝上春应到，袖手窗前子细看。
六忆诗
柳如是（明代）

忆来时，香气上阶墀。金铺月翳映，玉户风凝迟。妙态下须见，掩映城难思。

忆坐时，溶漾自然生。习适久华会，方意徘徊成。形影春风里，窈窕共一情。

忆食时，朱颜并玉色。微细齐人情，欢爱似不力。别待幽霭姿，惆怅易不食。

忆眠时，薄艳委娇弦。心心易怜念，实实怯缠绵。但惜馀香粉，何处无妖妍。

忆起时，宛转月阶上。零妆斟意审，欢气自随向。神绪堆久藏，因风托思想。

忆别时，不似惜崎岖。意度荡冶得，感念亦复殊。春草待帘栊，光起晴蜘躇。
春江独钓图
王恽（元代）

渺渺春江碧若空，一丝斜袅钓坛风。富春莫拟幽栖稳，已在君王物色中。
自西园登山
张栻（宋代）

日光射崖冰雪色，风壑传响松龙吟。
但忻耳目得所遇，不觉山高几许寻。
三月三日宴王明府山亭（得花字）
韩仲宣（唐代）

河滨上巳，洛汭春华。碧池涵日，翠斝澄霞。沟垂细柳，

岸拥平沙。歌莺响树，舞蝶惊花。云浮宝马，水韵香车。

熟记行乐，淹留景斜。
海边远望
施肩吾（唐代）

扶桑枝边红皎皎，天鸡一声四溟晓。

偶看仙女上青天，鸾鹤无多采云少。
赠致政郭大丞
王令（宋代）

冠盖冲冲语退居，几人年少禠银鱼。
风波脱去都无累，日月闲来静有余。
一斗独倾花下酒，五车时晒腹中书。
论诗深媿非商也，敢向丘门望起予。
句
释惠崇（宋代）

鹤传沧海信，僧和白云诗。
送奕上人
释道璨（宋代）

金华道人少而壮，学道苦心知趣向。
俊如秋鹰方振扬，快似马驹绝超放。
无准软顽痴绝痴，领过不消渠一状。
前年相别五峰巅，今年相见松江上。
无影枝头拾得春，要去北山呈伎俩。
北山老人眼{左月右上艹下合}痴，毒手恶拳难近傍。
跨门一机我识渠，脚跟定与三十棒。
和四兄闲居感叹有作
晃冲之（宋代）

掩卷忽不乐，扪心空浩叹。
家声畏沦坠，世态属艰难。
月倒迎门屣，风弹挂壁冠。
萧然对孤竹，一笑共衰残。
甲戌冬属疾赐告二首
宋庠（宋代）

行年三十九，病脑剧中乾。
目界空花眩，脾仓宿滓寒。
未灯欹夕枕，欲食进朝丸。
惟有披书乐，依稀及士安。
奈何歌六首 其三
徐搢珊（清代）

训我言犹在耳多，身如治玉琢斯磨。未能一一遵遗训，获罪先人可奈何。
桐君山
徐舫（元代）

仙驭乘鸾去不停，青山依旧抱荒城。
风香药草春云暖，露冷桐花夜月明。
县近故庐堪认姓，鹤归华表自呼名。
千年往事俱尘土，时听樵林吹笛声。
黄河泛舟
罗元琦（清代）

洪波舣楫泛中流，凫淑鸥汀揽胜游。
数点渔舟歌欸乃，诗情恍在白苹洲。
东吕生辰
喻良能（宋代）

宝历天重启，皇图日寖昌。
九重资燕翼，万国仰元良。
玉律秋初杪，金飚岁正穰。
前星辉采盛，少海庆源长。
甲观祥烟滃，春宫协气翔。
千秋佳节胜，四荚瑞蓂芳。
瓜枣欣初献，蟠桃庆乍尝。
庭罗六佾舞，天荐九霞觞。
银榜弥生耀，铜扉粲有光。
讙声连紫极，喜气溢穹苍。
册锡雕珉焕，旗颁青辂扬。
衣惟珍黻冕，音不嗜宫商。
问寝同周发，隆师过汉庄。
猷为规禹启，翰墨掩钟王。
化被宾詹属，恩沾左右坊。
善三今独冠，明两古难方。
陆贽言犹采，宣尼训敢忘。
本支绵百世，羽翼贰岩廊。
宿忝宫僚旧，曾沾兑泽滂。
愿斟沧海酒，岁祝寿无疆。
南游富阳江中作
韦庄（唐代）

南去又南去，此行非自期。一帆云作伴，千里月相随。

浪迹花应笑，衰容镜每知。乡园不可问，禾黍正离离。
行路难三首·其一
柳宗元（唐代）

君不见夸父逐日窥虞渊，跳踉北海超昆仑。
披霄决汉出沆漭，北裂左右遗星辰。
须臾力尽道渴死，狐鼠蜂蚁争噬吞。
北方竫人长九寸，开口抵掌更笑喧。
啾啾饮食滴与粒，生死亦足终天年。
睢盱大志小成遂，坐使儿女相悲怜。
赴桐庐郡淮上遇风三首
范仲淹（宋代）

一棹危于叶，傍观亦损神。
他时在平地，无忽险中人。
答常山屯田张中行寄赠
宋祁（宋代）

紫荷焦脱燥宫毫，万里边霜扰鬓毛。
不称衰年开幕府，只堪平世掾功曹。
飞蓬转野初无定，疮雁惊弦久未高。
犹有一愁何计奈，掷{缗纟换石}难报美人刀。
题浏阳县柳仲明致政云居山书院
杨万里（宋代）

云居山高三万尺，下插浏江上撞日。
柳下和风百世师，有孙避地来筑室。
奕叶隐居三百年，栽桃种杏今满川。
当家相傅一破砚，此外文字九千卷。
旄头毕方书散亡，维仲明父再耿光。
木叶衣裳野蕨肠，牙签玉轴还堆床。
更於山下起高阁，竹户松窗照林岳。
阁上诸郎夜诵声，太一真人降云鹤。
向来有子中文科，泮宫弹琴咏菁莪。
柝氏门闾人刮目，仲明依旧一渔蓑。
天津八景 其五 吴粳万艘
李东阳（明代）

长江西上接天津，万舰吴粳入贡新。漕卒啸风前后应，篙师乘月往来频。

千年国计须民力，百里山灵护水神。秸铚古来先甸服，万方无处不尧仁。
江研农杨柳枝词画册 其二
王嵩高（清代）

柔条初种不胜鸦，青粉墙边问阿家。恰悔当初容易别，几番飞絮又飞花。
次韵徐提举游石湖三绝
范成大（宋代）

日脚烘晴已破烟，山头云气尚披绵。
却须多谢朝来雨，洗净明湖镜裹天。
送徐次山督邮之官
毛滂（宋代）

外台纲纪掾，先辟汉名人。
霜隼九秋气，风驹千里尘。
乡评元自好，府望复名新。
竹箭黄金镞，送君江水滨。
雨中花慢（登新楼有怀昌甫、徐斯远、韩仲止、吴子似、杨民瞻）
辛弃疾（宋代）

旧雨常来，今雨不来，佳人偃蹇谁留。幸山中芋栗，今岁全收。贫贱交情落落，古今吾道悠悠。怪新来却见，文反离骚，诗发秦州。
功名只道，无之不乐，那知有更堪忧。怎奈向、儿曹抵死，唤不回头。石卧山前认虎，蚁喧床下闻牛。为谁西望，凭栏一饷，却下层楼。
乙丑冬重过古囊 其二
黄廷用（明代）

虎溪三笑后，图□几人传。风景怜今日，登临忆昔年。

珠林芳树合，金刹碧云连。讵意红尘起，斋心秪自怜。
西园十咏·翠柏亭
吴中复（宋代）

众林坠黄叶，皴皮抱翠枝。
自然根性在，不为雪霜移。
灵润承多露，清阴贯四时。
婆娑岁寒意，每到坐迟迟。
同德阁期元侍御、李博士不至，各投赠二首
韦应物（唐代）

庭树忽已暗，故人那不来。只因厌烦暑，永日坐霜台。

官荣多所系，闲居亦愆期。高阁犹相望，青山欲暮时。
幽居岁暮
陆游（宋代）

古井年年浚，荒畴日日犁。
刈茅苫鹿屋，插棘护鸡栖。
闲赖书遮眼，愁须酒到脐。
斜阳有常课，缓步上湖堤。
得句
苏泂（宋代）

马步山逾险，舟行水未通。
驭风为道号，啮雪是家风。
自许清如玉，从教臭似铜。
人生几两屐，老去一飘蓬。
复如乾封晚经渔浦
王逢（元代）

穷曛经渔浦，寒水白于练。总总星东出，猎猎风北转。

眼中兽蹄过，笛里鱼状变。稍闻刁斗应，渐喜烟火见。

谁家长林根，系艇沙渚面。天含潇湘思，山错吴越甸。

承平谢忧患，少壮忘羁贱。瓜桥往未遑，云源访殊便。

明涉子陵滩，桂酒同一奠。
驾经略太尉相公
文彦博（宋代）

将军号令柳营传，缓带投壶自适然。一片笙歌闻四面，晋公旧事在龙泉。
元日观郭将军早朝
灵澈（唐代）

欲曙九衢人更多，千条香烛照星河。

今朝始见金吾贵，车马纵横避玉珂。
临江仙（和王道夫信守韵，谢其为寿，时作闽宪）
辛弃疾（宋代）

记取年年为寿客，只今明月相随。莫教弦管便生衣。引壶觞自酌，须富贵何时。

入手清风词更好，细书白茧乌丝。海山问我几时归。枣瓜如可啖，直欲觅安期。
章季子赠端砚
王十朋（宋代）

有客赠端紫，刚方如正人。裔传家万石，力助笔千钧。

磨铁嗟吾老，著书欣尔新。何当与毛颖，相约侍严宸。
题陈宗鲁东山书塾
方回（元代）

芳草谓发颠，美石谓发狂。
自贤与自智，岂必草石尝。
勿以夫子与，而欺赐也墙。
勿以圣人室，而鄙由也堂。
楛庭有远孙，美玉深匵藏。
姓名似元龙，家无上下床。
收敛河海气，遁逃声利场。
众谓陟泰岳，六合视茫茫。
我之鲁东山，亦可小灵光。
不患见不穹，但患行不强。
十驾日不已，突过骐骥良。
美酒无深巷，苦李遗道傍。
四益视乃叛，苏合殊粪蜣。
廖袁州次韵见答并寄黄靖国再生传次韵寄之
黄庭坚（宋代）

春去怀贤感物多，飞花高下罥丝窠。
传闻治境无戾虎，更道丰年鸣白鼍。
史笔纵横窥宝铉，诗才清壮近阴何。
寄声千万相劳苦，如倚胡床得按摩。
秋日怀幔亭先生二首 其一
陈维崧（清代）

百二山河极望残，一门群从尽南冠。谁怜鹦鹉笼中语，大有琵琶塞上弹。

寂寞金鸡双阙迥，飘零石马七陵寒。锒铛夜宿昭阳殿，疑作西宫月影看。
舜举水仙梅五绝 其五
牟巘（宋代）

老逋久共梅同住，好事谁令侑酒仙。变化侯王等閒耳，不堪持到影香前。
刘宗古画过海寿星
张镃（宋代）

南极煌煌山川精，辉明渊耀为天经。化成仙人渡沧溟，黑风不天鱼龙腥。

冉冉风气如云停，峨冠曳带从竛竮。脩髯炯目玉鍊形，神光转映浮中庭。

穹龟坐踞捐辎軿，辽东令威姓维丁。翔空欲下摇霜翎，予方厌世争腐腥。

栖心元域全撄宁，此图谁将揭素屏。细观混体通百灵，诛馘飞毒命门扃。

清音透顶闻雷霆，披萝重冈斸松苓，我命在我同千龄。
故陈提举虞山湖园有感 其一
王世贞（明代）

前窗湖水后窗山，桃李棠梨树树殷。薄行只应红粉是，别将春色傍人间。
越中灯夕一绝
李昱（明代）

清光多处是蓬莱，金色芙蕖午夜开。夹道传呼避骢马，绣衣御史看灯回。
寄题张商弼葵堂堂下元不种葵花但取面势向阳
杨万里（宋代）

行尽葵堂西复东，葵花元自不曾逢。
客来问讯名堂意，雪里芭蕉笑杀侬。
次韵和庆善游圆觉寺归四首时仆亦方自径山归 其四
葛胜仲（宋代）

黄花兼露重，白鸟带烟微。云伴渊明出，风随曾点归。

经丘携芰制，视膳辍兰衣。景物供清兴，诗高直欲飞。
丙寅元日
李沂（清代）

老屋河干渐不支，年来河伯故相欺。
颓檐缺壁还风雪，浊酒辛盘自岁时。
浪把一生供敝帚，独留双眼看残棋。
阳回少慰幽人意，检点梅花放几枝。
和周繇见嘲（一作和周为宪广阳公宴见嘲诗）
段成式（唐代）

才甘鱼目并，艺怯马蹄间。王谢初飞盖，姬姜尽下山。

缚鸡方角初，射雉岂开颜。乱翠移林色，狂红照座殷。

防梭齿虽在，乞帽鬓惭斑。傥恕相如瘦，应容累骑还。
睹鹰曰志
李宝（宋代）

铁羽腾空行万里，钢筋百炼弥蓝天。
凌云本出英雄色，颠倒乾坤逞威严。
徽宗皇帝灵驾发引挽词四首 其三
汪藻（宋代）

无心居大宝，有子传鸿钧。万里方终宴，千年忽上宾。

地今纵禹葬，天不返虞巡。怆极皇情处，还观吉仗陈。
一萼红
郑熏初（宋代）

忆燕台。正倚帘吹絮，小立望郎来。擫管调丝，涂妆绾髻，密意曾蜂媒。空恁误、湔裙暗约，最无奈、好梦易惊回。想见而今，浅颦双翠，沁破妆梅。

沈带悄然宽尽，恨年时行处，红糁苍苔。前事重寻，幽欢难偶，钿合空委鸾钗。这一点、相思清泪，做心下、烦恼几时灰。数叠蛮笋怨歌，忍对花裁。
永夕
高蟾（唐代）

云鸿宿处江村冷，独狖啼时海国阴。

不会残灯无一事，觉来犹有向隅心。
送刘都宪廷式巡抚宁夏
王鏊（明代）

北来烽火达甘泉，勃勃城高气势全。且喜大夫重授阃，悬知子弟总雄边。

汉家旧占河南地，魏国犹屯许下田。但使折冲樽俎上，奇功何必勒燕然。
市桥春涨
卢宽（明代）

虹桥历年知几许，桥头趁市人如雨。三春潦涨从天来，飞湍激漱中流柱。

中流砥柱立不难，岂畏怒浪高如山。古今豪杰经过此，何人只手回狂澜。
都昌道中望庐山思故乡
王十朋（宋代）

肩舆终日在山间，忽见庐山忆雁山。我亦无心入莲社，愿随征雁及秋还。
垂柳
唐彦谦（唐代）

垂柳碧髯茸，楼昏带雨容。思量成昼梦，来去发春慵。

梳洗凭张敞，乘骑笑稚恭。碧虚从转笠，红烛近高舂。

怨脸明秋水，愁眉淡远峰。小园花尽蝶，静院酒醒蛩。

旧作琴台凤，今为药店龙。宝奁抛掷久，一任景阳钟。
偈
昙伦（隋代）

卧轮有伎俩，能断百思想。对境心不起，菩提日日长。
点绛唇 寿涿郡房二尊亲
王恽（元代）

露影庭萱，一枝金绽钗头凤。宝花香供。寿席光浮动。懿＊闺门，姻族同推重。琼杯捧。二亲安宠。共醉玻璃＊。
次韵子仓二首
陈著（宋代）

君学柯山我学家，相逢悃愊两无华。
有缘偶食金陵粟，连岁同听玉树花。
各占路头图展布，不随人口鬭喧哗。
向来平实交相勉，笑杀粗心古押衙。
颂古八首
释师一（宋代）

岩头婆子铁肝心，击碎乾坤觅赏音。
眨上眉毛如下荐，岳阳恶浪转增深。
偈颂三十二首 其十二
释宗演（明代）

善财童子采来亲，大智文殊用得灵。今日青山端午节，不劳拈出再施呈。
句
张楚民（宋代）

香山正在岷山麓，一派流泉万竿竹。
感兴
雍陶（唐代）

贫女貌非丑，要须缘嫁迟。
还似求名客，无媒不及时。
天全所为大司马铁桥黄公作
黎民表（明代）

西郭佳遨游，芳园萃森爽。脩竹映沧池，潜虬动滉朗。

青泛何蜿蜒，降池肃间敞。游神无近营，寓目发遐想。

彼美贲丘园，振缨遂遵养。冥飞远矰缴，乘风适苍莽。

若凤感先民，为牺叹哲匠。嗒尔非丧吾，超然得神王。

景行属旷筵，疏材荷甄奖。岂伊平原欢，况逾竹林赏。

愿附扶摇翰，从容撰几杖。
读赵氏淳化诗集
李覯（宋代）

少年曾诵习，误认古人诗。
风雅世不重，姓名谁得知。
高情如隐者，薄宦过明时。
地下寻才鬼，应逢陆与皮。
汝瘿和王仲仪
王安石（宋代）

汝水出山险，汝民多病瘿。
或如鸟粻满，或若猿嗛并。
女惭高掩鸟，男大阔裁领。
饮水疑注壶，吐词侔有梗。
樗里既已闻，杜预亦不幸。
秦人号智囊，吴瓠挂狗颈。
（左月右三个田）（左月右鬼）常柱颐，伶仃安及胫。
祗欲仰问天，无由俯窥井。
挟带岁月深，冒犯风霜冷。
厌恶虽自知，剖割且谁肯。
不惟羞把镜，仍亦愁吊影。
内疗烦羊靥，外砭废针颖。
在木曰楠榴，刳之可曰皿。
此诚无所用，既有何能屏。
膨脝厕元首，臃肿异胪顶。
难将面目施，可与胞胎逞。
贤哉临汝守，世德调金鼎。
尝俗虽丑乖，教令日修整。
风土恐随改，晨昏忧虑省。
傥欲觐慈颜，名城不难请。
行迈杂篇六首
黄庭坚（宋代）

簇簇深红间浅红，苦才多思是春风。
千村万落花相照，尽日经行锦绣中。
杂诗
杨汝谷（清代）

神龙蛰深渊，杳冥人莫测。玄豹隐南山，泽肤甘不食。

造化本无端，归藏始生息。气盛物所尤，名高德之贼。

卓哉先民言，士必先器识！
偈十三首
释法泰（宋代）

推真真无有相，穷妄妄无有形。
真妄两无所有，廓然露出眼睛。
眼睛既露，见个什麽。
晓日烁开岩畔雪，朔风吹绽腊梅花。
蒋中丞庭下芙蓉三首
滕岑（宋代）

莫把秋芳与春比，物生各各以时行。
只今独步西风里，那得春花与抗衡。
秋夕怀陈四
易训（明代）

雨馀山色易黄昏，入望无穷是海云。一院落花才别我，半林新海未逢君。

浅深萤影愁中见，断续虫声夜后闻。遥忆空江寥寂甚，陶然应狎白鸥群。
秋兴
宋祁（宋代）

遥夕何曾寐，孤怀有为忧。
谋多真逗挠，师老但诛求。
朔雾摩边垒，羌风殷战枹。
吾生诚用寡，叹罢只搔头。
寄阳朔友人
曹邺（唐代）

桂林须产千株桂，未解当天影日开。

我到月中收得种，为君移向故园栽。
出妓金陵子呈卢六其三
李白（唐代）

东道烟霞主。
西江诗酒筵。
相逢不觉醉。
日堕历阳川。
鹧鸪天
韩元吉（宋代）

万古光寒太白精。直宜分作两郎星。不然安得难兄弟，先后尧蓂三荚生。

霜月冷，斗杓横。老人今夜已齐明。他年莫作郎星看，两两台躔拱太清。
杂咏五首 其一
韦骧（宋代）

长林栖息自安如，谩劝閒人挈酒壶。世治有谁从醉隐，徒劳健吻汝知无。
虞美人（和赵承之送权朝美接伴）
王安中（宋代）

文昌郎自文无比。风露行千里。试寻天上使星看。却见锦衣白昼、过乡关。

边城落照孤鸿外。联璧人相对。应吟红叶送清秋。向我旧题诗处、更重游。
塞上还答友人
林宽（唐代）

无端游绝塞，归鬓已苍然。戎羯围中过，风沙马上眠。

草衰频过烧，耳冷不闻蝉。从此甘贫坐，休言更到边。
至淮安弥旬抱病
黎贞（明代）

满目阴云暗未开，秋风抱病强登台。淮阴漂母无寻处，谁识王孙济世才。
横吹曲辞。望行人
张籍（唐代）

秋风窗下起，旅雁向南飞。日日出门望，家家行客归。

无因见边使，空待寄寒衣。独闭青楼暮，烟深鸟雀稀。
春日田园杂兴
魏新之（宋代）

一点阳和薰万宇，最饶佳致是山庄。
鸡豚祝罢成长席，莺燕听山隔短墙。
嗜酒不嫌多种秫，无襦长恨少栽桑。
东郊劝相何烦尔，农圃吾生自合忙。
书与士瞻上人十首
仇远（元代）

豪气年来渐埽除，箪瓢自乐守臞儒。
江头尽醉唐朝士，泽畔行吟楚大夫。
万里鹍鹏何必羡，一官蟣虱不如无。
葛巾草履从人笑，莫问青衫似叶枯。
章台柳·章台[1]柳
韩翃（唐代）

章台[1]柳，章台柳，
往日依依[2]今在否？
纵使长条似旧垂，
也应攀折他人手。
送宋朝请倅邢州
蔡薿（宋代）

布衣初喜得相从，淡薄情怀老更同。春酒杯盘花烂漫，夜堂灯火雪冥濛。

家传辞藻喧时誉，地近乡枌识土风。早晚汉庭褒一鹗，待看霜翮上秋空。
西江月（闰重阳）
韩元吉（宋代）

一度难逢佳节，今年两度重阳。菊花犹折御衣黄。莫惜危亭更上。

况有飞觞滟玉，从教醉帽吹香。兴来相与共清狂。频把新词细唱。
馆头
刘克庄（宋代）

雨雪萧萧驿堠长，不堪流潦入车箱。
抚州城外黄泥路，即是人间小太行。
石桥
释元肇（宋代）

绝景隔凡尘，探幽雪未分。飞来双涧瀑，摊作一桥云。

圣迹常时现，人间到处闻。煎茶亭上立，花乳自纷纷。
闻幼槃弟归喜而有作 其一
谢逸（宋代）

门前杨柳未藏鸦，溪上樱桃已著花。午梦觉来闻好语，阿连有信欲还家。
渡钱塘喜晴
王素娥（明代）

风微月落早潮平，江国新晴喜不胜。
试看小舟轻似叶，载将山色过西陵。
次和次中简留守苏子容
刘挚（宋代）

濉园文雅久湮沦，居守今逢紫禁臣。右客游梁似司马，主人开阁等平津。

不才亦预门生旧，承乏来趋幕府新。共喜风骚坛将在，箫韶时许击辕亲。
送赵君权中归福唐兼呈陈季中
苏颂（宋代）

赵子抱经术，儒林挺孤秀。
策足入上庠，高谊诸生右。
秋闱再程入，怀宝不见售。
京师首善地，翘然俊贤囿。
朝廷举新诏，多士四方走。
主司搜择艰，有如羿张彀。
小善或不遗，宁当舍良茂。
岂非绳准高，刀尺下难就。
得丧不在己，自信非我疚。
岁穷感亲心，倚门方远候。
都亭谢知己，飘飘拂归袖。
乐彼闽中幽，里中贤友旧。
且复从其游，行义益充厚。
道存贵有用，独善古所陋。
明时无滞才，子行当勉懋。
偈三十五首
释祖珍（宋代）

飘空一叶两新收，暑退凉生万壑秋。
贴肉汗衫才脱下，横吹木笛倒骑牛。
双溪呈帅座颖叔
郭祥正（宋代）

双溪流过碧湾湾，两带青罗绕玉环。入海未甘随咸卤，助公吟笔泻潺湲。
赠薛播州诗 其一
杨素（隋代）

在昔天地闭，品物属屯蒙。和平替王道，哀怨结人风。

麟伤世已季，龙战道将穷。乱海飞群水，贯日引长虹。

干戈异革命，揖让非至公。
蒲圻
禧恩（清代）

江云今日倦，一驿趁晴光。水绕田棱曲，风和树影长。

人家在汀岸，县治枕陂塘。不惯沮洳径，帆飞羡野航。
献池州庾员外
罗邺（唐代）

曾降瑶缄荐姓名，攀云几合到蓬瀛。须存彭寿千年在，

终见茅公九转成。鲲海已知劳鹤使，萤窗不那梦霓旌。

琪花玉蔓应相笑，未得歌吟从酒行。
听吴毕闻讲杜诗今夕行因郊释子偈体成一绝
陈藻（宋代）

春秋皆贬事无褒，庄子思之意若保。
下笔便为齐物论，大家命酒且高歌。
示珦
陈元光（唐代）

恩衔枫陛渥，策向桂渊弘。载笔沿儒习，持弓缵祖风。

祛灾剿猛虎，溥德翊飞龙。日阅书开士，星言驾劝农。

勤劳思命重，戏谑逐时空。百粤雾纷满，诸戎泽普通。

愿言加壮努，勿坐鬓霜蓬。
前有尊酒行 其一
杨光溥（明代）

绮窗日暖樱桃红，玉缸酒乳蒲萄浓。燕姬醉舞骄春风，当筵已觉飞花空。

流光过眼如转蓬，人间岂有浮丘公。丁宁劝君酌，酒到君莫停。

且看万事浮云轻。朱楼回首日西下，何妨对月听银筝。
红楼慢（赠太守杨太尉）
吴则礼（宋代）

声慑燕然，势压横山，镇西名重榆塞。干霄百雉朱阑下，极目长河如带。玉垒凉生过雨，帘卷晴岚凝黛。有城头、钟鼓连云，殷春雷天外。

长啸。畴昔驰边骑。听陇底鸣笳，风搴双旆。霜髯飞将曾百战，欲掳名王朝帝。锦带吴钩未解，谁识凭栏深意。空沙场，牧马萧萧晚无际。
题扇两人偶坐似清谈者
曹义（明代）

不辨宾与主，谁知是与非。夕阳相对坐，应是话投机。
寄友
王冕（元代）

窗外疏篁脱故枝，屋头松树已添围。
水流荒涧花无影，云落空山雨似飞。
别去几时多有梦，归来一笑竟忘机。
怀君欲寄江南信，沙漠风高雁影移。
题亚子分湖旧隐图四首 其三
王汾（宋代）

风景依稀月一湾，盟鸥应识故人颜。输君饱领清闲福，修到廉泉让水间。
锦钱馀笑 其二十四
郑思肖（宋代）

何待死方休，即今骨已朽。奇特动天地，也掷向背后。

咄这臭矢囊，恣情开大口。几翻说得风，惊落虚空走。
杂诗 其三
沈辽（宋代）

屈平作天问，委骳穷不悔。寥寥千载还，柳子强复对。

二子诚多材，无乃振憔悴。区区亦何为，吾方游物外。
重游阴那山
薛侃（明代）

那山萃嵂轧霄峥，不二门听击竹声。宿雾未收金鼎热，閒云时出玉梳横。

老僧袯襫归烟亩，坐客笭箵钓月明。独悟本来缘有地，种华因地性华生。
绍兴祭风师六首
佚名（隋代）

我求于神，无臭无声。
神之燕养，惟时专精。
大声在列，槱燎在庭。
侑我桂酒，娭其以听。
喜雨和史司直二首
吴潜（宋代）

檐溜终宵稍慰心，更须三日始为霖。
云雷尚觉经纶狭，暑雨犹疑咨怨深。
不假溟鲲能激水，何须垤鹳解知阴。
回头谷口耕樵侣，辜负盟言愧断金。
喜客泉二首 其一
陆文圭（元代）

幽篁夹道少人居，山骨清寒草木疏。泉见客来空自喜，春怀渺渺正愁余。
题扇头画菜
吴静（清代）

去年蝗旱今年疫，江北江南并菜容。若果画师真好事，何妨持此赠司农。
贫居作 其十一
屈大均（明代）

家敝渊明苦，愁如止酒何。无嫌游白社，只爱咏荆轲。

栗里田园少，篮舆子侄多。黄花吾与汝，长此媚岩阿。
句 其二
李錞（宋代）

散尽平生眼中客，暖风晴日闭门居。
过黑水沙漠至抚夷城
裴景福（清代）

卅六国中亲往还，荒唐旧说一时删。
流沙穴地真成海，弱水滔天欲撼山。
西去关乌头尽白，东来宛马汗皆殷。
倦游小睡昆仑顶，应被群仙笑我顽。
赠姜邦杰
赵釴夫（宋代）

括苍水秀更山明，山水钟情故一行。
黄卷本无闲事业，白头却有懒声名。
幸逢哲匠求诗范，何用愁城虞酒兵。
三叹遗音今绝少，先生还须预兹盟。
寿周少保
李商叟（宋代）

皎皎银河夜气开，众星重喜见三台。
白麻诏自日边下，紫府人从春际来。
身被玉阶新衮绣，手调金鼎旧盐梅。
鲰生颂德无他望，顾与菁莪乐育材。
偈颂二十九首
释云（宋代）

春无三日晴，夏无十日雨。
蛇咬虾蟆声，更有众生苦。
寓寒梅古寺，荅凌稚圭明经见寄来韵
成鹫（清代）

古寺閒田未尽荒，寒梅冲雪透春光。僧眠冷榻能无梦，鸟啄岩花却有粮。

密约久迟莲社炳，奇书曾借漆园庄。何时过我东林下，共爇松灯读让王。
小子籥与其友作㶏亭置酒泛舟唱酬之什予肃戏用其韵
苏过（宋代）

胜事随年阿堵中，老夫久绝马牛风。消磨药石一春过，寂寞樽罍万事空。

亭下麦秋惊翠浪，山前雨脚卷晴虹。渡头试验丰穰意，半是村醪入颊红。
江村乱后
顾况（唐代）

江村日暮寻遗老，江水东流横浩浩。

竹里闲窗不见人，门前旧路生青草。
辞墓
孙望雅（清代）

巾车频促去他乡，临路凄其拜墓傍。我奉严亲天外去，诸孙应解办蒸尝。
宣静三台
牛真人（元代）

自小飘蓬，身心落魄，云游多在山东。世间事，看破浑是假，想荣华犹似梦中。

盖个庵儿，隈山靠水，栽松种竹成林。炕暖窗明，乐清闲、胜竞利名。

月朗山东，凉风细细，南溪绿水粼粼。渐炼得方寸如灰冷，一阳生，玉鼎自温。

秀气氤氲，仙花烂熳，芳芬开遍黄庭。玉女金童，采将来、炼就紫金。

运转三关，驱回四象，冲和一点灵明。气结神凝。听笙箫、一派乐音。

夙世前缘，生逢正教，全真妙道幽深。行满功成，跨鸾鹤上太清。
昌甫回自大明见过别后二诗寄之 其一
韩淲（宋代）

袖遗大明果，编因徐照题。骚吟归是正，香味得非迷。

邻邑十方转，到城还重携。新霜林路滑，山远羡高栖。
移居二首 其二
刘克庄（宋代）

邻曲无还往，何由有别情。惟应小窗月，长记读书声。
忆荆州旧游
陆游（宋代）

书剑万里行翩翩，度关登陇常慨然。
射麋云梦最乐事，至今旷慨思楚天。
落笔千言不加点，班荆百榼命割鲜。
有时凭陵呼五白，笑人辛苦作太玄。
君不见将军昔忍跨下辱，京兆晚为人所怜。
功名富贵自古只如此，不如驰射乐饮终残年。
梅花五首
杨公远（宋代）

半黏残雪不胜清，可惜梢头欠月明。
影不横斜冰未泮，香微漏洩晓初晴。
餐毡苏武应同调，披氅王恭想再生。
忍冻保全清节在，为渠从此定交盟。
端午丰宅之提举送酒
戴复古（宋代）

海榴花上雨萧萧，自切菖蒲泛浊醪。
今日独醒无用处，为公痛饮读离骚。
咏疆场金鼓声
许传霈（清代）

刁斗声寒里，烽烟鼙鼓鸣。阵开边月黑，战劲压风横。

将令衔枚肃，胡笳动地惊。忽闻驰露布，饶唱入边城。
寄彬州孙通守振武闻泝湘将至八桂
方回（元代）

南斗之南八桂林，携琴欲觅旧知音。
想君湘水花边路，识我衡阳雁外心。
逼侧甲兵询动静，艰难书问畏浮沉。
相烦为报真消息，莫待春江柳色深。
曾子固舍人挽辞 其一
释道潜（宋代）

命世高标见实难，狂澜既倒赖公还。学穷游夏渊源际，文列班杨伯仲间。

落落声尘随逝水，滔滔论著在名山。凄凉四海门人泪，想对秋风为一潸。
过苏州
苏舜钦（宋代）

东出盘门刮眼明，萧萧疏雨更阴晴。
绿杨白鹭俱自得，近水远山皆有情。
万物盛衰天意在，一身羁苦俗人轻。
无穷好景无缘住，旅棹区区暮亦行。
清渭八景·清渭晴岚
何子举（宋代）

清渭盘旋似太行，岚光过雨郁苍苍。
氤氲如雾凌空起，缥缈随风到处扬。
谷转孤村芳树绿，水流双涧落花香。
兴来秣马寻高隐，泉石徜徉乐更长。
梅市舟中作
陆游（宋代）

漕渠北向小桥通，渐入苍茫大泽中。
造物将无知我醉，故吹急雨打船篷。
宋宗庙登歌八首 其一 北平府君歌
佚名（隋代）

绵绵遐绪，明昭载融。汉德未远，尧有遗风。于穆皇祖，永世克隆。

本支惟庆，贻厥靡穷。
赋洪景伯新创清閟堂
曹勋（宋代）

向来杂芜秽，今忽快心目。
堂成风尘表，巧枕龙顾麓。
主人喜高节，此君出幽谷。
我梢舞翠凤，烟霏度寒玉。
挺然霜雪操，下笑桃李俗。
窗户回繁阴，书帙荫新绿。
萧骚蕴胜致，日日意自足。
况闻政事余，清集忘窘束。
真有文字乐，厌饫三万轴。
却恐乐未央，遄归紫泥促。
夜泊新集
屈复（清代）

破庙神横斜，败垣屋倾圾。鹑衣暮灌园，鸠面晴覆笠。

自古有穷暮，胡然曰新集。并缆结两舟，当河排短楫。

童仆更不眠，秉烛防盗贼。云暗木门城，鬼啸砖河驿。

惭愧绿林豪，辱顾空囊客。风水一激薄，呼讯交相迫。

我方伸足眠，杳杳东方白。
孟使君饯行即席以几时杯重把分韵得几字
黎廷瑞（宋代）

平湖澹微云，小雨凉众卉。
归怀重依依，把臂还亹亹。
昔别念弥深，兹聚知复几。
离觞不忍衔，清风在船尾。
夏月花萼楼酺宴应制
王昌龄（唐代）

土德三元正，尧心万国同。汾阴备冬礼，长乐应和风。

赐庆垂天泽，流欢旧渚宫。楼台生海上，箫鼓出天中。

雾晓筵初接，宵长曲未终。雨随青幕合，月照舞罗空。

玉陛分朝列，文章发圣聪。愚臣忝书赋，歌咏颂丝桐。
题莞尔堂
连涧（宋代）

人心深百川，世路险九折。
牛刀岂非宜，能巧不如拙。
题贾岛吟诗台
归仁（唐代）

此台如可废，此恨有谁平。纵使迷青草，终难没旧名。

天悲朝雨色，岳哭夜猿声。不是心偏苦，应关自古情。
嘉泰辛酉八月四日雨後殊凄冷新雁已至夜复风
陆游（宋代）

残暑方炎忽痛摧，无情风雨亦奇哉！但嗟不为贫人计，未动秋砧雁已来。
次韵元礼春怀十首
黄庭坚（宋代）

闻道邻家有酒缾，三更不卧叩柴扃。
我身便是鸱夷榼，肯学离骚要独醒。
金山贯道人跨水作亭余为名以枕流亭成而仆欲去作二诗因以留别 其二
周紫芝（宋代）

与师同是一山云，吹落江西却再分。聚散人生俱似梦，虎溪重过不烦君。
抱病有感
安超（清代）

性鲁直无能，休将学业增。病深仇药石，才短识良朋。

入夜寒侵骨，迟眠枕曲肱。何当师阮籍，长啸见孙登。
送致政朱郎中东归
王安石（宋代）

平生不省问田园，白首忘怀道更尊。
已上印书通北阙，稍留冠盖饯东门。
冯唐老有为郎恋，疏广终无任子恩。
今日荣归人所羡，两儿腰绶拥高轩。
延祥寺手植竹有甘露
朱翌（宋代）

圣主尊贤方侧席，此君凝露美如饴。
形容盛德书生事，请对佳祥著好诗。
移居新街旅店
张经田（清代）

来就新街居，门庭我到曾。移居忙似燕，危坐淡如僧。

宾馆一无事，吾侪百不能。将何消昼永，吟与醉相仍。
次韵子瞻和渊明饮酒二十首
苏辙（宋代）

天厨酿冰池，摇振畏出境。
年衰杂羸病，一釂百不醒。
鸾台异诸曹，有政非簿领。
颓然虽无谪，因谢出囊颖。
回首愧周行，群英粲彪炳。
谒金门
陈云（宋代）

春昼永。接叶鸣禽相应。风定落红香一径。疏疏窗竹影。

寂寞年时酒病。远笛悠悠吹醒。间上层楼天又暝。云山青不尽。
偈颂一百零三首 其三十七
释月涧（宋代）

一年将尽是今宵，自觉丛林未寂寥。莫莫堂前香蔼蔼，十分春色上梅稍。
戊戌冬至南郊礼成庆成宴乐章四十九首 其五 四边静
陆深（明代）

天启嘉祥。圣主中兴正纪纲。颂洋洋，功荡荡。国运隆昌，万载皇图壮。
石鼓山
陈公辅（宋代）

有山名石鼓，千古镇南溟。大手不劳力，动时天下惊。
去岁重阳日得彦威信附六月间二小倒及从弟倒
程公许（宋代）

今节恩赐沐，把菊开清尊。
天涯信音来，扩缄为一欣。
展视未竟信，泪雨益帨帉。
辞家甫八年，边尘覆全坤。
平生几亲故，半为捕鱼死魂。
纵脱虎口涎，亦复马鬣坟。
所幸二犹子，从弟偕诸孙。
崎岖矛戟中，偶得性命存。
意欲守丘垅，死不去榆枌。
是我时陈卿，受命开帅垣。
奋身艰危际，勉图戡济勋。
铲壕峙城壁，锄荒列营屯。
敌至誓固守，为力良艰勤。
变故起肘腋，辕账塞轒輼。
一死事则已，万恨谁与论。
遗氓能几何，天未许贷原。
貔虎暂敛退，寇盗不定期纷纷。
哀我数子者，挈孥竞惊奔。
亦不免维絷，恐迫甚滋焚。
掠夺寺得脱，归来匿空村。
生涯荡无余，暴敛何寡恩。
万里无视诉我，重我忧心熏。
尔苦我得知，尔创我得扪。
岂不忆松槚，岁时荐炮燔。
永惟宗祀计，忍自遏其源。
威也吒我久，尚以穷愁言。
宁不思尔曹，命危豺虎群。
安得田二顷，有屋休寒暄。
顺风招之来，相与共饔餐。
皇后职生化，蛰蛰庶且蕃。
胡忍趣其毙，狝割如羔豚。
夙传老上殒，国乱犹丝棼。
若为秋风高，已复群吠狺。
呼童具黑渖，襞纸当前轩。
万一邮传通，庶几信息闻。
严装理航棹，及春下荆门。
余公新受钺，尚义气薄云。
感我骨肉念，不难只手援。
芘计不早决，噬脐何复云。
愤极思一吐，声出辄复吞。
长谣欲上诉，九穹隔重阍。
劫运极必复，玉石可不分。
次韵同年诸公环碧叙同年会
陈造（宋代）

天瓢挹注拱仙官，更阅诗仙锦绣端。
离合不忘车笠誓，留传当并画图看。
玄谭想有蛟龙听，得醉仍均客主欢。
挽仰谪仙三百载，从知乐事繼今难。
闰月二日雨三日复雨寄斯远三首 其二
赵蕃（宋代）

夏雨多骤止，晚洒苦易乾。阴乎不能释，膏尔殊未阑。

疏疏政檐不，浩浩忽木端。沈疴顿如失，甘寝不自安。

迟明复大集，平地如涌湍。戏作拥鼻调，以歌田父欢。
用师川题驹甫诗卷后韵
李彭（宋代）

梦中逐客幻中归，荆楚瓯闽好赋诗。谁谓涪翁呼不起，细看宅相力能追。

太冲文价轻皇甫，籍也辞源怯退之。丘壑同盟从已定，莫令鬼祟作愁眉。
约客山行先后相失
沈周（明代）

春山同游不同席，却被青山笑相隔。村蹊宛转马不进，来者固相归亦急。

问人云去苦不远，如酌稍延当有及。空亭鸟下小燕过，秪见残花与残核。

手扪路竹漫刊诗，将记后来君可识。白云酢汝一杯酒，不问老兵何得失。
挟书一卷至湖上戏作
陆游（宋代）

买地孤村结草庐，萧然身世落樵渔。
一编在手君无怪，曾典蓬山四库书。
游陵云寺
苏洵（宋代）

长江触山山欲摧，古佛咒水山之隈，
千航万舸膝前过，仰视绝之皆徘徊。
足踏重涛怒汹涌，背负乔岳高崔嵬。
予昔过此下荆渚，班班满面生苍苔。
今来重到非旧观，金翠晃荡祥光开。
萦回一径上险绝，却立下视惊心骸。
蜀江迤逦渐不见，沫水腾掉震百雷。
山川变化禹力尽，独有道者尝闵哀。
琢山决水通万里，奔走荆蜀如长街。
世人至今不敢嫚，坐上蜕骨冷不埋。
余今劫劫何所往，愧尔前人空自咍。
题饮光亭
胡宿（宋代）

居易能藏气，探幽复治亭。泉华聊自挹，涧响与谁听。

圆桧行依盖，前峰坐对屏。一瓢吾道在，凉月此忘形。
哭李进士
赵嘏（唐代）

牵马街中哭送君，灵车辗雪隔城闻。

唯有山僧与樵客，共舁孤榇入幽坟。
湖州
戴表元（宋代）

一饱悬天不待求，几人乾白少年头。
君看滚滚东流水，到海成渊始懒流。
喜刘伯宣尚书至五首
方回（元代）

闻说尚书至，欢声沸道傍。
饥民应复饱，暑气顿成凉。
此老今能几，吾徒尚有望。
略容对谈麈，小缓理归航。
寄单季隐
慕容彦逢（宋代）

别时新柳拂烟汀，已见黄花照眼明。却忆荆溪寒雨夜，笑听屐齿出相迎。
新柳八首 其八 武昌
邹德臣（清代）

检点春条一万行，武昌门外舞罗裳。风间运甓微微绿，雨外空滩冉冉黄。

庾亮楼高分澹宕，吴蒙城近映微茫。食鱼休绾轻丝贯，留荫胡奴试马场。
寄李舍人雯
侯方域（明代）

金陵门外昔同游，归去衰迟有故丘。六季春城喧野雀，三山云气黯江楼。

嵇康辞吏非关懒，张翰思乡不为秋。最是月明照颜色，平芜烟雨使人愁。
送常德徐使君兼简李伯达 其一
释居简（宋代）

孺子老蹁跹，尊前小谪仙。水程春泛鹢，山驿夜啼鹃。

屏小梅垂实，楼高柳度绵。楚天回雁字，几日到吴天。
失调名
仪珏（宋代）

鄱江英气钟三秀。
初及第归题净慈寺壁二绝
刘涣（宋代）

彤扉新授紫皇宣，品作蓬壶二等仙。
今日访师无限意，应怜憔悴胜当年。
次韵元衡两绝句 其二
赵蕃（宋代）

旧说诗坛不可攀，岂期于此得窥斑。茫茫世事催人别，数见犹期数日閒。
自笑
陆游（宋代）

自笑谋生事事疏，年来锥与地俱无。
平章春韭秋菘味，拆补天吴紫凤图。
食肉定知无骨相，珥貂空自逛头颅。
惟余数卷残书在，破箧萧然笑獠奴。
春盘
方岳（宋代）

莱服根松缕冰玉，蒌蒿苗肥点寒绿。
霜鞭行茁软於酥，雪树生寒胜肉。
与吾同味蔊丝辣，知我长贫韭俎熟。
更蒸{左犭右屯}压花层层，略糁凫成金粟粟。
青红饾饤映梅柳，紫翠招邀醉松竹。
擎将碧脆卷月明，嚼出宫商带诗馥。
赐幡羞上老人头，家园不负将军腹。
人生行乐未渠央，物意趋新自相续。
五十三翁日落山，三百六旬车转毂。
不妨细雨看梅花，且喜春风到茅屋。
再用韵送安国
王十朋（宋代）

辟谷留侯早得仙，庆钟苗裔福如川。少年为佛魁千佛，今日生天作二天。

西掖代言词俊逸，东湖题壁墨澄鲜。此行定有诗千首，莫惜因风寄数编。
咏春色
杨衡（唐代）

霭霭复濛濛，非雾满晴空。密添宫柳翠，暗泄路桃红。

萦丝光乍失，缘隙影才通。夕迷鸳枕上，朝漫绮弦中。

促驷驰香陌，劳莺转艳丛。可怜肠断望，并在洛城东。
糟蟹六言二首 其一
杨万里（宋代）

霜前不落第二，糟馀也复无双。一腹金相玉质，两螯明月秋江。
题西岩风雨图为葛彦章作
徐庸（明代）

西岩托名隐为乐，不向林泉向城郭。闲时惟诵小山词，几度淮南桂花落。

玉堂仙客居玉峰，托交屯君情倍侬。长梢写作风雨态，神妙不测生心胸。

风声萧萧雨声急，坐听风雨湘灵泣。深掩重门草自青，凤毛零落谁同拾。

春云岂似秋云孤，九疑天远连模糊。良宵何妨警蝴蝶，薄暮任教啼鹧鸪。

鹧鸪啼彻清尘俗，萧然恍若筼筜谷。东坡先生有至言，人生不可居无竹。
夜坐
陈耆卿（宋代）

空庭杳已夜，孤坐悄无言。
雨后山疑活，云中月欲吞。
清愁难独遣，古意与谁论。
听罢琴中操，呼童早闭门。
早春
周弼（宋代）

连朝微雪暗消凝，始觉春风逐旋增。
今早画檐偏有意，数条吹折晒残冰。
奉呈子高刘先生
萧翀（明代）

剪烛临清夜，开轩对白云。
眠迟诗共赋，歌罢酒初醺。
风起松声近，溪回野色分。
别来愁思满，南雁正纷纷。
邱隐夫传神
许景衡（宋代）

曹霸逢佳士，慇勤为写真。今君仍妙笔，顾我独何人。

轩冕曾无意，功名敢问津。会须添杖屦，却作自由身。
酬峻伯得屋字
宗臣（明代）

山人十载出山屋，手把瑶枝骑白鹿。风雷一日走千里，双龙夜夜愁天目。
李
陶梦桂（宋代）

仙李栽培旧满门，归来仅有一株存。
年年碧实和烟摘，老子未尝先乞孙。
洞仙歌
佚名（宋代）

窗外蛩吟雨声细。
元道宗下第东游
杨亿（宋代）

举宗文雅孰能陪，须信菰薦出美才。
失忆不劳悲玉璞，投知应美上金台。
晓离村店侵残月，尽歇津亭避疾雷。
东道诸侯多重士，融樽处处为君开。
种园
曾巩（宋代）

于陵为人灌园蔬，我今园地不自种。
惰慵苟恃乡井助，缓急孰与朋友共。
支离有疾上虽恕，陈平不事家焉用。
著书傥得一言利，长者或许酬内讼。
合纸屏为小阁画卧袁访戴其上名之曰听雪各与
方岳（宋代）

空山十日雪塞门，天荒地老无行人。
芦花败絮不堪着，山石夜裂苍皮皴。
奇寒中人僵赑屃，樵汲路迷瓶粟既。
驾风万鹤危欲仙，此腹久无烟火气。
家家暖入红麒麟，谁肯问讯推柴荆。
洛阳令亦可人者，惜哉史不书其名。
此公要亦非知我，志士从前例寒饿。
倘令开口向凡儿，宁忍春雷曲肱卧。
飕飕飗飗风落木，淅淅沥沥声撼竹。
乾坤不夜起开关，一港玻璃四山玉。
我所思兮渺中洲，幽怀欲写谁与酬。
世间余子不足语，乘兴径上渔翁舟。
未到山阴竟回棹，歘去骤来何草草。
神交如必面相朋，逸韵高情一如扫。
宁可一生无此人，不可一日无此君。
襟期何必戴安道，玉立寒青自不群。
洞明医道卷
罗亨信（明代）

昔有秦越人，视疾见肺腑。死者能还生，芳名播今古。

悠悠千载后，畴能踵其武。吴门有佳士，早岁掇簪组。

拜官贰廷尉，平反绝冤苦。朅来谪平城，酸苦甘自茹。

闲将调元手，为民起疲瘦。灾疢验六气，腠理明三部。

橘井贮香泉，杏林盎时雨。仁慈自此施，夙志良不负。

宗藩抱微疴，俗医弗能愈。延君来治之，审證究厥绪。

外邪既荡涤，内虚亦滋补。神观渐复初，有如鱼脱罟。

酬劳具束帛，舁酒配肥羜。君乃拂衣行，视之等鸿羽。

纷纷衒术徒，规利若市贾。君诚贤于人，馀子奚足语。

乃摛云锦章，飘然鸾凤舞。医道题洞明，美号自兹举。

永媲古人传，名垂在寰宇。
松江长桥未明观渔
苏舜钦（宋代）

曙光东向欲胧明，渔艇纵横映远汀。
涛面白烟昏落月，岭头残烧混疏星。
鸣桹莫触蛟龙睡，举网时闻鱼鳖腥。
我实宦游无况者，拟来随尔带笭箵。
芦花褥
吴景奎（元代）

摇落蒹葭白露霜，冰绡覆护带帱张。琼台积雪和烟凝，银浦流云入梦香。

失纼曾怜衣冷落，吐茵空染酒淋浪。雁声髣髴潇湘夜，起坐俄惊月一床。
元日次韵
胡仲弓（宋代）

才书元日帖，清事绕吟身。
杖履堪行乐，箪瓢不似贫。
灯花天外堪，池草梦中春。
强饮酴酥酒，陶陶太古民。
浴温泉万水皆清冷，
温泉独尔奇。硫黄闻俗论，
礜石见唐诗。鸥鹭何曾下，
鱼龙定不知。无人发根本，
空使世常疑。
送逃侍郎二首
王阮（宋代）

献纳论思玉笋班，音因忠谠忤龙颜。
一朝锦水连江水，万里何山与下山。
道大可能忘济世，名高那得镇投闲。
天教一似苏门下，先到筠阳却诏还。
重入修门已有期，趣装聊此着征衣。
帝思宣室名儒对，人喜玄都旧客归。
高节不难全晚岁，亨途未必尽危机。
愿公且为苍生起，莫向苕溪恋翠微。
客有谈故将飒事者赋之
张四科（清代）

酒酣双耳热，复典鹔鹴裘。看君飒华发，意气尚莫俦。

昔事大将飒，万里从飒游。星驰青海战，电卷黄云愁。

扫除王庭空，指顾胡命休。成功献天子，开国冠诸侯。

豪贵让绝席，卿相拜马头。势等山岳崇，权将人主侔。

此时亦受赏，仍参幄中筹。微谏愧伍被，游扬希曹丘。

门生半天下，资货溢九州。武安益骄横，淮阴无反谋。

由来功名盛，容易生疮疣。天子终见疑，廷尉俄来收。

冰山一朝摧，敌国起同舟。盈庭对狱吏，独蒙脱累囚。

赫赫显要地，昔人戒经投。炙手虽可热，失足易起羞。

临事苦不慎，过时空自尤。于今年七十，不醉复何求。
薛道祖荼醾诗帖赞
岳珂（宋代）

夹路浓阴野兴长，荼醾想见竞年芳。
至今四月花如雪，犹带河东翰墨香。
次李枢判容安亭诗韵五首 其四 寓馆秋日即事
安熙（元代）

多病筋骸久痹顽，柴荆终昼掩重关。诗书讵可资耕钓，杖屦元非绝往还。

莫遣浮云蔽白日，尽教秋色对南山。平生愿学程夫子，惭愧春风满座间。
次韵子大四绝
王炎（宋代）

抽身幸免坐毡针，镜里休怜白发新。
杖屦消摇共来往，更添林下一閒人。
韩魏公读书堂
熊克（宋代）

去郡五里安国寺，断蓬荒绦成丘墟。
郡人不置瓜李嫌，公亦甘与泉石居。
想憎俗事败人意，独愿打火勤三馀。
今人不出如处女，陋室屋暗百不如。
闻君读书胡乃尔，政恐心地忘芟锄。
前辈浑厚应有此，难弟难兄俱可书。
珠潭浮屿
陈玉衡（清代）

谁云东海不遗珠，珠落寒潭幻境殊。突兀一山圆复活，潆洄两水碧兼朱。

菁华未必鲛宫出，采拾空劳蟒甲趋。为问采骊瀛岛客，此珍掌上得来无。
山西庄舍赠信上人和彦时兄四首
王之道（宋代）

十里西畴路半砠，短辕无力困瘏痡。
支筇预作渊明具，瓮有乌程不用沾。
余令之会稽新昌
梅尧臣（宋代）

越舸将渡西陵时，腊雪欲作阴云垂。
古岸潮回夜冰阁，冰上鲤云红尾髻。
知君奉亲聊自得，穷冬涉险仍熙熙。
县民但可观此意，休羡江边孝女碑。
送友人归邛州
唐求（唐代）

鹤鸣山下去，满箧荷瑶琨。放马荒田草，看碑古寺门。

渐寒沙上雨，欲暝水边村。莫忘分襟处，梅花扑酒尊。
豆叶黄
吕渭老（宋代）

芰荷香外一声蝉。风撼琅玕惊昼眠。刻烛题诗花满笺。小神仙。对倚阑干月正圆。
菩萨蛮·七夕
苏轼（宋代）

风回仙驭云开扇，更阑月坠星河转。枕上梦魂惊，晓檐疏雨零。
相逢虽草草，长共天难老。终不羡人间，人间日似年。
初秋杂兴三首 其二
方一夔（宋代）

守困书帷滞土牛，谁挥尺箠浴寒流。旧人不了新人事，今日那知明日愁。

一雁惊飞湘水浦，孤蟾空挂岳阳楼。江南总解单于曲，吹彻残梅故国秋。
送真藏主
释如珙（宋代）

达磨不曾来东土，二祖亦不往西天。
一条古路生荆棘，更无佛法可流传。
偈颂一百零三首 其十八
释月涧（宋代）

圆陀陀，明历历。堪笑老瞿昙，六年犹不识。蓦忽眼皮绽，喜欢三七日。

直得东湖尽力赞叹，也赞叹不及。毕竟赞叹个什么，乞儿拾得锡。
送张仲举应奉回京师宴韩提举宅
陈镒（明代）

主人开酌宴华堂，异果珍羞次第尝。燕客题诗乡思远，吴姬劝酒曲声长。

风吹杨柳依依绿，雨过荼蘼细细香。此会殷勤还继烛，莫教今夕断离肠。
上虞相行春口号十首 其四
王质（宋代）

团红碎绿罥丝飞，不敢轻轻触衮衣。正欲辞春春未许，且教留待相公归。
宫词
王仲修（宋代）

日斜未掩苑东门，池面风烟向晚昏。
谁道荷花娇欲语，夜来露冷却无言。
襄阳咏史 其三十六 冠盖里
李俊民（金朝）

道口亭前多贵游，一时来往亦风流。若能共画安刘计，岂独英雄记里收。
酬张常吉
舒岳祥（宋代）

凭谁诗寄我，溪水接流瓢。
岛瘦神空泣，韩豪骨未销。
闲眠重落叶，久坐到归樵。
予说逃名者，何当共寂寥。
立春日雪
袁说友（宋代）

料理风光兴未残，老无诗手一何悭。
新传彩胜排枝上，趁得冰花落鬓间。
噪雀晓来埋屋角，土牛声已动谁关。
寒窗我欲觞眉寿，不是羊羔醉玉山。
迎春乐·五更枕上闻鸟声
黄之隽（清代）

閒庭鸟梦花枝暝。荫几扇、窗纱静。晓风吹觉朦胧影。

啼动了、绵静性。

除是我、愁边易醒。料难唤、春眠人听。勒尔枝头再睡，露重花梢冷。
尝陈豆
陆奎勋（清代）

蚕眠非我土，豆荚忽尝新。实少腹犹果，沙迟醉几巡。

名齐金氏薯，味敌陆家莼。植物留遗爱，农歌久未湮。
丁中允宰剡
陆经（宋代）

尘土官曹几处间，今君得邑好开颜。
落帆直向剡谿口，入境先登天姥山。
鱼鸟半和风俗处，云霞多杂簿书閒。
雪晴须去寻安道，不作经宵兴尽还。
过秦楼 松陵城外经疏香阁故址感赋
陈维崧（清代）

鸟啄双环，蝶黏交网，此是阿谁门第。垫巾绕柱，背手循廊，直恁冷清清地。

想为草没空园，总到春归，也无人至。只樱桃一树，有时和雨，暗垂红泪。

料昔日、人在小楼，窗儿帘子，定比今番不似。望残屋角，立尽街心，何处玉钗声腻。

惟有门前远山，还学当年，眉峰空翠。忆香词尚在，吟向东风斜倚。
台中遇直，晨览萧侍御壁画山水
羊士谔（唐代）

虫思庭莎白露天，微风吹竹晓凄然。

今来始悟朝回客，暗写归心向石泉。
春帖子词二十首·九夫人合五首
欧阳修（宋代）

微风池沼轻澌漾，旭日楼台瑞蔼浮。
四海懽声歌帝泽，万家春色满皇州。
哭秋崖先生
吴龙翰（宋代）

昔年经盼目，此日罢从游。
尤许为上足，敢令出一头。
圣涯窥浩荡，学海探深幽。
一瓣南丰后，他师不复求。
十月晨雨
赵蕃（宋代）

昨夕斜阳照墟落，今晨细雨暗檐楹。
田夫荷笠趋田去，织妇连檐竞织声。
畏馁但忧瓶粟罄，怕寒聊倚鬓丝明。
古来名士多如此，底事于予亦麽生。
题沈休文八咏楼
王铚（宋代）

诗人不见旧楼空，只见溪山与昔同。
望处地宽閒白昼，坐来天阔剩清风。
六朝遗恨沈衰草，八咏雄篇丽彩虹。
何待吟哦清庾月，暂来佳赏自无穷。
读唐诗鼓吹
曹之谦（元代）

杰句雄篇萃若林，细看一一尽精深。才高不似人间语，吟苦定劳天外心。

白璧连城无少玷，朱弦三叹有遗音。不经诗老遗山手，谁解披沙拣得金。
见边庭人谈壬子三月事有述
王世贞（明代）

戍从上谷来，疮痍半侵面。对酒不能酌，未语泪珠溅。

借问何为者，告我三月战。妖氛祁连发，杂部呼衍遍。

令速飙雨集，台荒烽火眩。卒然遇山头，狐兔窜散漫。

我师不盈千，敌众已号万。拓弓鸣霹雳，走马蹙飞电。

层冰煜戈甲，乌云罩发辫。中间两旗出，倏忽天宇变。

况乃积威后，吏士总灰汗。低头念父母，黄泉去几线。

亡矣存不知，人耶鬼难辨。桓桓时将军，擐甲流英盼。

饮水贾逸勇，解鞍示馀算。坚重麾下当，腾骧诸孙先。

赴敌均戴天，丧元等飘霰。屡冲亡移足，再接莫逃眴。

批捣肉郊原，喧呼涛江汉。日莫围未解，炊烟出胸咽。

白马飞护军，朱缨光灿灿。斩其前却骑，赏彼兵锋冠。

长空双眸疾，宛转堕一箭。咋指大众遁，横戈锐行殿。

橐驼墙外收，野老沟中看。痛定还神魂，追思更摇瞑。

倘不天意在，人尽乌鸢饭。呜呼一千卒，将军实枢干。

昨者捷书闻，欢溢未央殿。论功非常格，行赏绝淹旦。

南金䮍蹄方，蜀锦兽袍茜。捧出皆动色，光辉耀驰传。

元戎何骄盈，闻之怒椎案。手自推毂臣，不如偏裨贱。

十万羽林儿，膂力岂不健。节制纷下施，功成违亦谴。

头颅完万死，肝胆折一见。居平慕廉吏，募士黄金散。

家有鄠杜田，为寿前致献。所丐假威严，那能望恩眷。

不然却敌身，充庖若凫雁。妻子诟未平，部曲私相唁。

死生已独当，宠辱他人擅。东邻酒家胡，洛阳业商贩。

甲胄为何物，勋名首腾荐。人奴岂卫青，通侯及韩嫣。

纷纷貂尾续，汲汲羊胃烂。天子实明圣，涂肝亦何惋。

所虑缓急膺，诸边士心玩。请剑天茫茫，王室勿多难。
裴矩
吕陶（宋代）

西巡北幸四夷朝，权宠功名尽易邀。惟有高丽犹旅拒，灵旗从此便征辽。
西江月 其三 腊八前二日写梅，寿内四十八岁
姚华（清代）

雪后苔枝缀玉，春前铁萼簪红。湖云冻坼水西东。

千里月来催梦。

邻老心情未艾，如花眉寿堪同。消寒图上候东风。

长笛一声初弄。
赵北口镫词 其二
彭元瑞（清代）

蚖膏鹤焰百枝然，元夜真成不夜天。野花路旁咸额祝，至尊亲奉寿觞前。
感遇
张实居（明代）

吁嗟问苍天，苍天何沕穆。生生与化化，总之属疑独。

青女散霜雪，万物悉蛰伏。达人志功名，下士冀寸禄。

大哉千载猷，巧迟宁拙速。轗轲忆生平，使我思毣毣。

尝言徂远征，貂裘袭文縠。骏马比騄耳，宝刀号青犊。

往来射平坂，驰驱猎林麓。鹰鹘多所获，皆是凤凰族。

烽烟连四塞，中原正逐鹿。强众暴弱寡，荒陬□□□。

我亦流离人，中怀旷若谷。前临大江边，波涛怒如覆。

鲈鱼此处美，菰老莼丝熟。倚马眺金焦，凌空势矗矗。

天堑南北分，峨舸发连舳。为咏横槊诗，流连而三复。

洒泪望新亭，帆轻云龙逐。行行入石城，停留未信宿。

夜半楚歌起，重围惊如簇。将军弃雕戈，士卒脱弓韣。

须臾内变生，谈笑肆诛剭。辕门已系颈，仅尔免彝戮。

丈夫气沮消，归途来仆仆。堕露饮木兰，残英餐秋菊。

惆怅故乡秋，西风破茅屋。蓬蒿满阶除，凄怆墄下竹。

存亡已相半，去者无竿牍。楼头狐昼鸣，墙外鬼夜哭。

有园成瓦砾，松声犹谡谡。断木栖野鹤，残荷伴孤鹜。

掩卷泣蓼莪，回首悲风木。架上藏父书，手泽不能读，日夜事桑麻，莨莠胜佳谷。

凉风已届候，草木皆肃肃。为曰检衣裳，御寒无旨蓄。

小时固庸庸，长大复碌碌。
赠制刻漏前挈壶王君囦
许景迂（宋代）

蛩吟秋方来，鹤鸣夜参半。
山中无历日，荣悴知节换。
王君太多事，丝杪察昏旦。
辛苦穷河源，把彼注罂罐。
线留来不停，会见白石烂。
旁有减水壶，节水使之缓。
傥无乘除法，巧历安得算。
反求诸吾身，自有子午观。
百刻呼吸调，勿使魂去斡。
冤哉张寿王，课最密于汉。
信史不足徵，徒兴千载欢。
抱筹付木仙，试判此公案。
送李擢游江东
王昌龄（唐代）

清洛日夜涨，微风引孤舟。离肠便千里，远梦生江楼。

楚国橙橘暗，吴门烟雨愁。东南具今古，归望山云秋。
觅屋住
郑孝胥（清代）

事平廿馀载，吴趋未忘乱。会城向东北，瓦砾嗟过半。

比年多官人，大力规久远。捷足割墟落，弹指斲轮奂。

节署南属河，甲第已无算。闳深不可测，巷陌惊屡换。

壮哉试屈指，宦橐想钜万。繄予怀此都，久愧累亲串。

三年归自外，踪迹转投散。崎岖持八口，白下谁可馆？

不憎市井喧，聊喜淮流贯。数椽待栖止，颇类夔子窜。

迂狂人所笑，虑此盖熟烂。自污亦无徒，行歌南山矸。
赵大至得孙大入关之信兼闻蒋表弟良卿欲入都城东酒徒无一人居里者感赋此首近简黄二杨三徐大
洪亮吉（清代）

一岁居里倾千壶，两年为客偿宿逋。城东日日添酒垆，城西宿宿出酒徒。

城东酒楼一十六，城中少年出相续。酒翁叹息酒妪愁，可惜少年皆远游。

少年谁最狂，雅数孙与黄。就中短赵差有检，结束身手趋吟场。

东风吹春入酒楼，当宿年少百不忧。三更酣春楼上头，红烛光满楼前洲。

骑龙弄凤世不惊，只有酒家知姓名。城东城西路回惑，只有酒家门径识。

酣嬉落魄非可常，一朝饯我束急装。浓云浮江雨暗海，海风吹人颜面改。

离家岂独无酒筵，太息总无诸少年。出门各历路万千，前后差喜皆游燕。

酒徒十辈五得官，余者不免谋饥寒。孙郎苦恋里中乐，昨亦襆被辞江干。

新春忽梦晴溪曲，暗识溪南草应绿。醉尉衙前碧月圆，蘋风乍转春流足。

花枝纵好酒纵醇，我识一城无酒人。岂惟花发无酒人，兼恐减却楼头春。

春去春复来，春情忽然失。朱颜变苍颜，黄金铸不得。

君不见，少年虽归非昔日，又有城东少年出。
东园课瓜菜十绝 其三
刘崧（元代）

野草何曾种，才除旋复抽。可怜瓜落子，长是隔年收。
暂住新市行次谢村二首 其二
张镃（宋代）

推窗面面得凉多，陂泺风翻渴水荷。人语忽惊群鹜起，隔芦知是小船过。
题竹
胡奎（元代）

昨夜美人骖彩鸾，玉笙吹彻露华寒。定应斫却月中桂，特地植此青琅玕。
谢荐医
刘宰（宋代）

容貌天黥二十年，刳肠一洗帐无缘。
祗今纵使逢医缓，却顾霜毛已飒然。
送晁元默自潭还抚二首
赵蕃（宋代）

临汝差池再，长沙邂逅初。
飘零渠念我，留滞我嗟渠。
盘礴虽云久，追随固若疏。
未知从此别，后会复何如。
观安公亭戏呈观文主人
韩维（宋代）

十五年来此地行，白头重到不胜情。
寒梅未放黄金蕊，冰绽初胜碧玉声。
憔悴霜松如有诉，纷披风竹似相迎。
红裙散后歌音绝，海鹤阶前时一鸣。
偈颂六十五首
释普济（宋代）

趁晴盖了屋，乘时刈了禾。
输纳王租了，鼓腹唱讴歌。
晓登快阁
赵蕃（宋代）

庭中但觉木摇落，江上始知秋气高。
不待月明飞镜夜，此时自可数秋毫。
书怀
王镃（宋代）

处世功名莫躁为，识时机变在防危。
吉凶有数曾参易，胜负无心不着棋。
事向直中多骨突，人于财上重交知。
后车能悟前车覆，箴警何须座右碑。
归朝欢·五月人间挥汗雨
严仁（宋代）

五月人间挥汗雨。离恨一襟何处去。双溪楼下碧千寻，双溪楼处匏尊举。晚凉生绿树。渔灯几点依洲渚。莫狂歌，潭空月净，惨惨瘦蛟舞。变化往来无定所。求剑刻舟应笑汝。只今谁是晋司空，斗牛奕奕红光吐。我来空吊古，与君同记凭阑语。问沧波，乘槎此去，流到天河否。
答徐子材谈绝句
杨万里（宋代）

受业初参且半山，终须投换晚唐间。
国风此去无多子，关捩挑来秪等闲。
次韵施伯才除夕
释宝昙（宋代）

年来白发为谁新，恰受愁边五日春。
官烛吹花方作梦，东风卷地已无人。
今年有酒公须醉，明日无襦子莫嗔。
香案已催朝玉帝，何如剪纸奏钱神。
临江仙（尉姜补之托疾卧家作）
葛胜仲（宋代）

郊外黄垓端可厌，归来移病香闺。象床珍簟共委蛇。耆婆寻草尽，天女散花迟。

小雨作寒秋意晚，檐声与梦相宜。冷侵罗幌酒烟微。试评书五朵，何似画双眉。
小池驿喜晴
张萱（明代）

霁色初开趁碧蹄，雕鞍未解却频嘶。青骢亦识游人意，骤向春流洗障坭。
书梅村诗后
吴祖修（清代）

梦回龙尾醒犹残，重入春明兴转阑。宣去可能如老铁，放归未便戴黄冠。

悲歌自觉高官误，读史应知名士难。今日九泉逢故友，西台涕泪几时干？
题綦母氏孝友堂诗
冯时行（宋代）

高堂丽丹雘，燕衎谢伯隘。
揭名屏物色，所取一何迈。
艰难丕平后，南陔日废坏。
借锄记父恩，紾臂饱兄嘬。
惟君肖古先，学识洞源派。
尊承天伦重，愧赧绝纤芥。
遥遥曾闵心，千载知勉励。
雍穆粹闺閫，里闬消螫虿。
培植诞嘉种，芟蕴殄莠稗。
善积庆自余，福履可不卦。
斯堂寄丹抱，永焕曾玄戒。
白华粲堂下，紫荆老不杀。
吁嗟嗣芳烈，世世勿剪拜。
感激自成诗，漫往致壁疥。
柳梢青·与龟翁登研意观雪怀癸卯岁腊朝断桥并马之游
吴文英（宋代）

断梦游轮。孤山路杳，越树阴新。流水凝酥，征衫沾泪，都是离痕。
玉屏风冷愁人。醉烂漫、梅花翠云。傍夜船回，惜春门掩，一镜香尘。
庚戌1790秋暮赴澎湖赈恤风灾遇飓折至东吉洋默祷于神始抵澎之峙里澳诗以志险
杨廷理（清代）

利涉惟忠信，姱修无一能。
望洋情绪怯，飞渡眼花腾。
宦海原如此，惊涛见未曾。
嗒然何所恃，方寸实堪凭。
临江仙（和陈景卫忆梅）
胡铨（宋代）

我与梅花真莫逆，别来长恐因循。几年不见岭头春。栩然蝴蝶梦，魂梦竟非真。

浪蕊浮花空满眼，愁眉不展长颦。此君还似不羁人。月边风畔，千里淡相亲。
遣忧
杜甫（唐代）

乱离知又甚，消息苦难真。受谏无今日，临危忆古人。

纷纷乘白马，攘攘著黄巾。隋氏留宫室，焚烧何太频。
水调歌头·曾记武林日
魏了翁（宋代）

曾记武林日，岁上德星堂。相君襟度夷雅，容我少年狂。辇路升襟风月，禁陌清时锺鼓，嗺送紫霞觞。回首十年事，解后衮衣乡。古今梦，元一辙，谩千场。纷纷间较目睫，谁解识方将。霜落南山秋实，风卷北邻夜燎，世事正匆忙。天意那可问，只愿善人昌。
庆宫春 送袁仲野归绍兴
朱晞颜（宋代）

綵笔传歌，青衫提剑，幕中谁似风流。使檄联芳，宾筵接武，后尘每继清游。

晓云春梦，试回首、星霜再周。仙曹书满，荐剡交推，一鹗横秋。

扁舟乍可夷犹。一镜平湖，数点轻鸥。醉客疏狂，骚翁豪放，二公同是朋俦。

仕而犹隐，料出处、胸中已筹。故山虽好，未许归来，一赋休休。
寄隐居士
谢逸（宋代）

先生骨相不封侯，卜居但得林塘幽。
家藏玉唾几千卷，手校韦编三十秋。
相知四海孰青眼，高卧一庵今白头。
襄阳耆旧节独苦，只有庞公不入州。
摸鱼儿 怀云崖陈乘车东甫，时游湘潭
谭宣子（宋代）

掩朱弦、住听金缕。天涯同是羁旅。多情记把香罗袖，残粉半粘荆树。

还信否。便忍道、石台暗寂春无主。分明间阻。那睡鸭嘘云，翔鸳溜月，此际更休语。

人间世，谁识缄愁最苦。轻帆重解烟雨。而今翻笑周郎误。

挑剔寒缸寻谱。游倦处。果因甚、亭亭瘦影如前度。

无由寄与。待谢却梅花，东风为我，吹梦过淮浦。
夏泛晴湖
郑绍武（明代）

云送馀雷捲雨收，林塘六月即清秋。山烟入树浓初淡，水鹤窥清去转留。

的的岩花幽欲笑，双双鸥鸟剧于游。停桡试问蓑翁意，佝偻晨宵此钓舟。
始发建邺登龙江山祠感怀有作
周浈（明代）

去国思旧游，寻山发幽眺。
遥凌天门石，洸对临海峤。
神关列雄镇，粉堞抱遗庙。
天水远自空，云霞近争耀。
客行始多感，世事纷难料。
同俗岂素怀，趋时固殊调。
既为达士耻，复彼逐臣诮。
尘泪应言垂，江容带愁照。
秋阴散微翳，炎景扇余燎。
行矣庶无欺，忠信将可劭。
送黄吉父将赴南康官归金溪三首
王安石（宋代）

还家一笑即芳辰，好与名山作主人。
邂逅五湖乘兴往，相邀锦绣谷中春。
杨花咏
九皋声公（明代）

飞飞辞古柳，冉冉媚晴空。
爱尔白于雪，况乎兼以风。
游丝相上下，戏蝶或西东。
终然太轻薄，飘转委泥中。
及第后还家过岘岭
李频（唐代）

魏驮山前一朵花，岭西更有几千家。

石斑鱼鲊香冲鼻，浅水沙田饭绕牙。
大庙峡
苏廷魁（清代）

北江无缓流，十里径一折。初险试中宿，波势怒将泄。

已过太平试，涨沙积晴雪。陡立香炉峰，束江作喉舌。

狞石不受篙，篙锋猛相啮。鸿荒有遗迹，累累蜂窠缀。

长年督众力，错迕手见血。乘机一转舵，引臂百鍊铁。

深青凛习坎，昏黄遽出穴。轻舸时低昂，孤怀自超越。

前舟浈阳来，疾帆飞鸟瞥。
日出
裘万顷（宋代）

日出柴门尚嬾开，绿阴多处且徘徊。
槐花满地无人扫，半在墙根印紫苔。
晚登斋阁
郭谏臣（明代）

江城住久偏多思，斋阁閒来还独登。赣水浮空晴渺渺，岭云笼树暮层层。

幽栖近类离群鹤，兀坐聊同入定僧。自笑百年今过半，欲垂青史愧无能。
和希深晚泛伊川
梅尧臣（宋代）

放溜下平波，舟移不知远。
稍回溪口风，恣爱云中巘。
水鸟静相依，芦洲蔼将晚。
归路莫言赊，何妨乘月返。
送钟计部之临清时李计部同使
黎民表（明代）

司农今日政分忧，千里黄河握上游。南国词人逊诗品，中朝名士共仙舟。

当尊海岱诸峰出，矫首燕云王气浮。却笑风尘留滞客，紫貂谁解酒家楼。
东林一枝庵
邓肃（宋代）

世间杰栋俯飞翰，帘旌不动天风寒。
但得一身自安逸，谁思寒士三万间。
东林天下推第一，净几明窗万禅客。
主人幽栖仅一枝，便觉宽容无迫窄。
一身六尺何足患，蠢动当知俱欲安。
谁识曹溪一滴许，能令法雨遍尘寰。
酹月亭
吴儆（宋代）

周郎人道古英雄，汉室颠危合奋忠。
万里中原犹未复，一视赤壁偶成功。
新亭且对江山胜，陈迹俱随岁月空。
把酒仍歌前后赋，九原唤起老坡翁。
仁仲小圃
胡寅（宋代）

白云不为轻风起，閒影融融映秋水。
静中观物万象呈，借问此心何所始。
蚊飞蠓过那足问，要识人生行乐耳。
君开小圃富幽致，自外而观如画里。
陶公高兴只柴桑，晏子之居徒近市。
春归森森青竹上，秋尽离离从草靡。
岁华流转只常在，月魄盈亏未尝死。
经纶胸次自开泰，语笑尊前即倾否。
君知消息何处来，於穆我师纯不已。